CELEX: 32019D1904
Language: da
Date: 2019-11-08 00:00:00
Title: Rådets afgørelse (EU) 2019/1904 af 8. november 2019 om anmodning til Kommissionen om at forelægge en undersøgelse i lyset af Domstolens dom i sag C-528/16 vedrørende status for nye genomteknikker i henhold til EU-retten og at fremsætte et forslag, hvis det er hensigtsmæssigt i lyset af undersøgelsens resultater

14.11.2019   
               
               
                  DA
               
               
                  Den Europæiske Unions Tidende
               
               
                  L 293/103
               
            
         RÅDETS AFGØRELSE (EU) 2019/1904
         af 8. november 2019
         om anmodning til Kommissionen om at forelægge en undersøgelse i lyset af Domstolens dom i sag C-528/16 vedrørende status for nye genomteknikker i henhold til EU-retten og at fremsætte et forslag, hvis det er hensigtsmæssigt i lyset af undersøgelsens resultater
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 241, og
         ud fra følgende betragtninger:
         
                     (1)
                  
                  
                     I henhold til definitionen i Europa-Parlamentets og Rådets direktiv 2001/18/EF (1) forstås ved »genetisk modificeret organisme (GMO)«: en organisme, bortset fra mennesker, hvori det genetiske materiale er blevet ændret på en måde, der ikke forekommer naturligt ved formering og/eller naturlig rekombination. Ved hjælp af lister over teknikker suppleres denne definition, og nævnte direktivs anvendelsesområde præciseres. Definitionen og listerne over teknikker er blevet udarbejdet i lyset af de avlsteknikker, der var til rådighed og blev anvendt på tidspunktet for vedtagelsen af direktiv 2001/18/EF.
                  
               
                     (2)
                  
                  
                     Siden da er der gjort betydelige fremskridt med udviklingen af nye forædlingsteknikker, hvilket har ført til usikkerhed om, hvorvidt disse nye forædlingsteknikker henhører under definitionen af en GMO og anvendelsesområdet for direktiv 2001/18/EF eller ej, og dermed, om de produkter, der fremstilles af disse, bør være omfattet af de forpligtelser, der er fastsat i nævnte direktiv.
                  
               
                     (3)
                  
                  
                     I sin dom i sag C-528/16 (2) fastslog Domstolen efter at have taget de overordnede mål med direktiv 2001/18/EF i betragtning, at nye mutageneseteknikker er omfattet af nævnte direktivs anvendelsesområde og er underlagt de deri fastsatte forpligtelser.
                  
               
                     (4)
                  
                  
                     Afgørelsen skabte juridisk klarhed med hensyn til nye mutageneseteknikkers status, men rejste også praktiske spørgsmål, der har konsekvenser for de nationale kompetente myndigheder, Unionens industri, navnlig inden for planteavl, forskning og derudover. Disse spørgsmål vedrører bl.a., hvordan det sikres, at direktiv 2001/18/EF overholdes, når produkter, der er fremstillet ved hjælp af nye mutageneseteknikker, ikke under anvendelse af de nuværende metoder kan adskilles fra produkter, der er et resultat af en naturlig mutation, og hvordan man i en sådan situation sikrer ligebehandling af importerede produkter og produkter fremstillet i Unionen.
                  
               
                     (5)
                  
                  
                     Rådet finder, at en undersøgelse er nødvendig for at afklare situationen, i overensstemmelse med den interinstitutionelle aftale af 13. april 2016 om bedre lovgivning (3), særlig punkt 10 om anvendelse af artikel 225 og 241 i traktaten om Den Europæiske Unions funktionsmåde —
                  
               VEDTAGET DENNE AFGØRELSE:
         
            Artikel 1
            Rådet anmoder Kommissionen om senest den 30. april 2021 at forelægge en undersøgelse i lyset af Domstolens dom i sag C-528/16 vedrørende status for nye genomteknikker i henhold til EU-retten.
         
         
            Artikel 2
            
               1.   Rådet anmoder Kommissionen om at forelægge et forslag, hvis det er hensigtsmæssigt i lyset af undersøgelsens resultater, eller i modsat fald at underrette Rådet om andre foranstaltninger, der er nødvendige som opfølgning på undersøgelsen.
            
            
               2.   I overensstemmelse med sædvanlig praksis anmoder Rådet Kommissionen om at sikre, at forslaget er ledsaget af en konsekvensanalyse.
            
         
         
            Artikel 3
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 8. november 2019.
            
               
                  På Rådets vegne
               
               
                  Formand
               
               L. ANDERSSON
            
         
         
            (1)  Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (EFT L 106 af 17.4.2001, s. 1).
         
            (2)  Domstolens dom af 25. juli 2018, Confédération paysanne m.fl. mod Premier ministre og Ministre de l'Agriculture, de l'Agroalimentaire et de la Forêt, C-528/16, ECLI:EU:C:2018:583.
         
            (3)  EUT L 123 af 12.5.2016, s. 1.